C 100/34
BG
Официален вестник на Европейския съюз
16.3.2023 г.
3.7.
ЕИСК отбелязва, че ЕЗП влияе пряко на конкурентоспособността на сектора, тъй като това представлява промяна на парадигмата за целия воден сектор.
Неговото прилагане ще доведе до по-бързото приемане на алтернативните горива и технологии.
ЕИСК обаче посочва, че ограничените инфраструктура и наличие на алтернативни горива възпрепятстват по-бързия преход, поради което призовава за незабавни инвестиции в това отношение, например чрез създаване на специален морски фонд на ЕС.
Би трябвало да се вземат предвид специфичните характеристики на всеки вид плавателен съд, чрез специфични пътни карти за задвижващите системи, горивата и технологиите с нулеви емисии.
3.8.
ЕИСК е обезпокоен от пречките пред търговията в Азия пред европейските дружества и призовава настоящите и бъдещите двустранни споразумения, споразумения за свободна търговия и икономически партньорства да бъдат актуализирани с клаузи, които гарантират свободен достъп до пазара за морските дружества от ЕС, забраняват пречките пред търговията, изискват реципрочност и гарантират дължима грижа.
3.9.
ЕИСК счита, че международните дискусии и споразумения представляват най-добрият начин за противодействие на търговския протекционизъм и призовава ЕК да положи повече усилия на международно равнище за установяване на правила в световен мащаб.
Друга възможност е ЕК да предприеме едностранни действия, доколкото това е необходимо, за да създаде лостове за въздействие върху своите международни конкуренти.
ЕИСК счита, че е от първостепенно значение да се предприемат действия срещу чуждестранното субсидиране и вредните практики при ценообразуването.
3.10.
Секторът на МТ е крайъгълен камък за синята икономика на Европа, тъй като в неговите рамки се строят и модернизират плавателни съдове, съоръжения и технологии, например за развиване на екологосъобразен риболовен флот, разработване на енергия от възобновяеми източници в морето, аквакултури и дълбоководен добив на полезни изкопаеми.
За да постигне целите на ЕЗП, ЕС ще трябва значително да увеличи своя промишлен капацитет за използване на възобновяеми енергийни източници в морето и за други алтернативни горива.
В противен случай ЕС ще трябва да разчита на чужди ресурси, за да развие този стратегически пазар и да постигне собствените си цели по ЕЗП.
За да се избегне този риск, ЕИСК призовава ЕК незабавно да квалифицира стратегическия сектор на МТ и неговите дейности като „критична инфраструктура“.
3.11.
Комитетът е твърдо убеден, че водеща роля на ЕС в икономиката може да бъде постигната само със силни производствени мощности на територията на ЕС, тъй като това е единствената възможност да се гарантира устойчиво икономическо и социално развитие, да се съхрани отбранителната и стратегическата морска автономия на ЕС, да се осигури безопасността на гражданите на ЕС и да се гарантират техните работни места.
ЕИСК призовава също така за специално предназначена за целта програма и стимули за производителите, които искат да преместят производствените си мощности в ЕС (връщане на производството).
4.
Заетост и умения 4.1.
Секторът на МТ осигурява около 1 милион работни места в морските региони в цяла Европа (8).
4.2.
За да се постигне екологизиране и цифровизация и да се внедрят революционни технологии, е необходима специализирана работна сила.
За тази цел ЕИСК настоятелно призовава ЕК и държавите членки да разработят и въведат незабавно широкомащабни програми за преквалификация, повишаване на квалификацията и ПОО, посредством оценка на програмите и сертифициране на уменията, с пълноценното участие на социалните партньори и академичните среди.
Наред с това ЕИСК призовава за конкретна финансова подкрепа за Пакта на ЕС за умения и за провеждането на специални кампании за повишаване на привлекателността на сектора, включително сред жените и младите хора, както и сред хората с увреждания и със специални умения.
ЕИСК също така изтъква, че секторът на МТ се нуждае от кадри с по-високи умения в областта на роботиката, изкуствения интелект, киберсигурността, сензориката, автоматизацията и 3D печата, както и от висококвалифицирани инженери, наред със специфичната потребност от производствени работници (например заварчици, електротехници, монтажници на тръби).
4.3.
Европейските дружества отговарят на най-високите международни социални стандарти в пълно съответствие със законодателството на ЕС и правилата на МОТ.
ЕИСК признава работата на европейските предприятия за задаване и повишаване на международните трудови стандарти, както и значението на добрите условия на труд, достойните заплати и социалната сигурност за работната сила в сектора, и призовава за увеличаване на усилията за създаване и укрепване на европейските работнически съвети.
Освен това Комитетът отново подчертава необходимостта работниците, командировани в друга държава членка, да могат да се ползват от набор основни права, които са в сила в приемащата държава членка, в съответствие с Директивата относно командироването на работници.
(8)
Бъдеща европейска промишлена политика в областта на морските технологии.